Oscar berei voor vir ontmoeting met Reeva se ouersOscar Pistorius tydens die verhoor in 2014. (Foto: Themba Hadebe/AP) Die voormalige sportheld Oscar Pistorius, wat tronkstraf uitdien vir die moord op sy vriendin Reeva Steenkamp, is reeds na ŉ tronk in die Gqeberha-omgewing (Port Elizabeth) oorgeplaas ter voorbereiding van ŉ ontmoeting met Steenkamp se ouers. Die egpaar woon in dié stad, terwyl Pistorius die afgelope paar jaar in ŉ Pretoriase tronk aangehou is. Maroela Media het vroeër vandeesmaand berig June en Barry Steenkamp, Reeva se ouers, is ingelig dat begin is met die proses om die 35-jarige voormalige Paralimpiese atleet op parool vry te laat. Die nuus het as ŉ skok vir die Steenkamp-egpaar gekom. Aanvanklik is gesê dat Pistorius eers in 2023 vir parool in aanmerking sou kom, maar daar was oënskynlik ŉ berekeningsfout aan die kant van die departement van korrektiewe dienste (DKD) nadat die aanvanklike 500 dae wat hy agter tralies deurgebring het, nie in berekening gebring is nie. Pistorius dien tans 13 jaar tronkstraf vir Reeva se moord uit nadat hy haar op Valentynsdag in 2013 doodgeskiet het. Hy is aanvanklik tot ses jaar tronkstraf gevonnis, maar dié vonnis is deur die Appèlhof in Bloemfontein verleng nadat die staat teen Pistorius se vonnis geappelleer het. Die DKD het Maandag bevestig dat Pistorius tans by ŉ tronk in die St. Albans-bestuursgebied aangehou word sodat begin kan word om die gesprek tussen hom en Reeva se ouers te fasiliteer. Die gesprek vorm deel van ŉ rehabilitasieprogram ingevolge waarvan oortreders erken watter skade hulle hul slagoffers en die breër samelewing berokken het. Reeva se ouers, Barry en June Steenkamp, destyds tydens die hofverrigtinge. (Argieffoto: ANA) “Dit is ŉ interne proses en ons vra nederig dat almal betrokke toegelaat word om sonder enige onnodige druk om die inhoud van die gesprek bekend te maak, deel te neem,” sê die departement. Volgens die DKD is die gesprekke gevoelige en emosionele gebeurtenisse wat gefasiliteer word deur hoogs opgeleide amptenare wat moet verseker dat almal waarde uit die proses put. “Die DKD kan nie die tydraamwerk vooruitloop nie en dit word gelei deur die vlak van bereidwilligheid van alle deelnemers.” Die departement het ook benadruk dat die gesprek nie ŉ proses is om ŉ oortreder op parool te plaas nie, maar ŉ program wat gevolg word vóór ŉ oortreder daarvoor oorweeg word. Die Steenkamp-egpaar het vroeër aangedui hulle is bereid om aan die proses deel te neem, hoewel die gebeure weer ou wonde oopkrap.